
PRODUKTRESUMÉ

for

Tarnaltem, salve 1 mg/g


0.	D.SP.NR.
34385

1.	LÆGEMIDLETS NAVN
Tarnaltem

2.	KVALITATIV OG KVANTITATIV SAMMENSÆTNING
Hvert gram Tarnaltem 1 mg/g salve indeholder tacrolimusmonohydrat svarende til 1 mg tacrolimus.

Alle hjælpestoffer er anført under pkt. 6.1.

3.	LÆGEMIDDELFORM
Salve

Hvid til svagt gullig salve.


4.	KLINISKE OPLYSNINGER

4.1	Terapeutiske indikationer
Tarnaltem 1 mg/g salve er indiceret til voksne og unge (16 år og derover).

Behandling af eksemudbrud
Voksne og unge (16 år og derover)
Behandling af moderat til svær atopisk dermatitis hos voksne, der ikke responderer tilfredsstillende på eller ikke tåler konventionelle behandlinger såsom topikale kortikosteroider.

Vedligeholdelsesbehandling
Behandling af moderat til svær atopisk dermatitis til forebyggelse af eksemudbrud og forlængelse af sygdomsfrie intervaller hos patienter, som oplever hyppige eksacerbationer af sygdommen (dvs. forekommer 4 gange eller mere om året), og som har haft et initialt respons på maksimalt 6 ugers behandling med tacrolimus-salve to gange dagligt (læsioner helet, næsten helet eller kun mildt afficeret).

4.2	Dosering og administration
Behandling med Tarnaltem skal initieres af læger med erfaring i diagnosticering og behandling af atopisk dermatitis.

Tarnaltem findes i to styrker, Tarnaltem 0,3 mg/g salve og Tarnaltem 1 mg/g salve.

Dosering

Behandling af eksemudbrud
Tarnaltem kan anvendes til korttidsbehandling og intermitterende langtidsbehandling. Behandlingen bør ikke være kontinuerlig i en længerevarende periode.

Behandlingen med Tarnaltem bør påbegyndes, når de første tegn og symptomer viser sig. Hvert afficeret hudområde bør behandles med Tarnaltem, indtil læsionerne er helet, næsten helet eller kun mildt afficeret. Herefter betragtes patienterne som egnet til vedligeholdelsesbehandling (se nedenfor). Ved de første tegn på tilbagevenden af sygdomssymptomerne (eksemudbrud) bør behandlingen genoptages.

Voksne og unge (16 år og derover)
Behandlingen bør påbegyndes med Tarnaltem 1 mg/g to gange dagligt, indtil læsionen er helet. Hvis symptomerne vender tilbage, skal behandlingen med Tarnaltem 1 mg/g to gange dagligt genoptages. Hvis den kliniske tilstand tillader det, bør man forsøge at reducere applikationsfrekvensen eller benytte den lavere styrke Tarnaltem 0,3 mg/g salve.

Generelt ses forbedring inden for en uge efter behandlingsstart. Hvis der ikke ses tegn på forbedring efter to ugers behandling, bør yderligere behandlingsmuligheder overvejes.

Ældre
Der er ikke foretaget specifikke studier med ældre personer. De kliniske erfaringer, som er tilgængelige for denne patientpopulation, tyder imidlertid ikke på, at dosisjustering er nødvendig.

Pædiatrisk population
Tarnaltem 1 mg/g salve må ikke anvendes til børn og unge under 16 år. Kun tacrolimus-salve 0,3 mg/g bør anvendes til børn i alderen 2 til 16 år.
Tarnaltem salve bør ikke anvendes til børn under 2 år, før yderligere data er tilgængelige.

Vedligeholdelsesbehandling
Patienter, som responderer på op til 6 ugers behandling med tacrolimus-salve to gange dagligt (helet, næsten helet eller kun mildt afficeret), er egnet til vedligeholdelsesbehandling.

Voksne og unge (16 år og derover)
Voksne patienter (16 år og derover) bør anvende Tarnaltem 1 mg/g salve.
For at forhindre eksemudbrud bør Tarnaltem salve påsmøres én gang dagligt to gange om ugen (f.eks. mandag og torsdag) på de områder, som sædvanligvis er afficeret af atopisk dermatitis. Mellem påsmøringerne bør der være 2‑3 dage uden behandling med Tarnaltem.

Efter 12 måneders behandling bør patientens kliniske tilstand vurderes af lægen, og der skal tages stilling til, om vedligeholdelsesbehandlingen skal fortsættes, selv om der ikke findes sikkerhedsdata for vedligeholdelsesbehandling ud over 12 måneder.

Hvis der opstår tegn på et eksemudbrud, bør behandling to gange dagligt genoptages (se ”Behandling af eksemudbrud” ovenfor).

Ældre
Der er ikke foretaget specifikke studier med ældre personer (se ”Behandling af eksemudbrud” ovenfor).

Pædiatrisk population
Tacrolimus 1 mg/g sikkerhed og virkning hos børn under 16 år er ikke klarlagt.

Administration
Tarnaltem salve skal påsmøres i et tyndt lag på det afficerede eller sædvanligvis afficerede hudområde. Tarnaltem salve kan benyttes overalt på kroppen, herunder ansigt, hals og ekstremiteternes fleksurarealer, men ikke på slimhinder. Tarnaltem salve må ikke benyttes under okklusion, da denne administrationsmåde ikke er undersøgt hos patienter (se pkt. 4.4).

4.3	Kontraindikationer
Overfølsomhed over for det aktive stof, over for makrolider generelt eller over for et eller flere af hjælpestofferne anført i pkt. 6.1.

4.4	Særlige advarsler og forsigtighedsregler vedrørende brugen
Under behandling med Tarnaltem salve skal hudens eksponering for sollys minimeres og ultraviolet (UV) lys fra et solarium samt behandling med UVB eller UVA i kombination med psoralener (PUVA) undgås (se pkt. 5.3). Lægen bør informere patienterne om egnede solbeskyttelsesmetoder såsom minimering af den tid, der tilbringes i solen, brug af solcremer samt tildækning af huden med passende beklædning. Tarnaltem salve må ikke anvendes på læsioner, som bedømmes til at være potentielt maligne eller præmaligne. Enhver forandring i huden på behandlingsområdet, som er forskellig fra tidligere eksem, skal undersøges af en læge.

Det frarådes at anvende tacrolimus-salve til patienter med defekt hudbarriere såsom Nethertons syndrom, lamelløs iktyose, generaliseret erytroderma, pyoderma gangraenosum eller kutan graft versus host-sygdom. Disse hudsygdomme kan øge den systemiske absorption af tacrolimus. Efter markedsføringen er der blevet rapporteret tilfælde med øget tacrolimus-serumkoncentration hos patienter med disse hudsygdomme. Tacrolimus salve bør ikke anvendes til patienter med medfødt eller erhvervet immundefekt, eller til patienter i behandling med lægemidler, som forårsager immunsuppression.

Pædiatrisk population
Der skal udvises forsigtighed, hvis Tarnaltem anvendes til patienter, som skal have et stort hudareal behandlet over en længere tidsperiode, især hvis det drejer sig om børn (se pkt. 4.2). Patienterne, specielt børn, bør løbende evalueres under behandlingen med Tarnaltem med hensyn til behandlingsrespons og behovet for fortsat behandling. Efter 12 måneders behandling bør denne evaluering indbefatte seponering af behandlingen med tacrolimus salve hos pædiatriske patienter (se pkt. 4.2). 

Tarnaltem indeholder den aktive substans tacrolimus, som er en calcinurinhæmmer. Hos transplantationspatienter er langvarig systemisk og intens immunsuppression efter systemisk administration af calcinurinhæmmere associeret med en øget risiko for udvikling af lymfomer og hudmaligniteter. Patienter med atopisk dermatit behandlet med Tarnaltem er ikke set at have signifikante systemiske tacrolimus-niveauer, og hvilken rolle lokal immunsuppression spiller, er ukendt. Baseret på resultaterne af langtidsstudier og erfaring er der ikke bekræftet nogen forbindelse mellem behandling med tacrolimus salve og udvikling af maligniteter, men der kan ikke drages endelige konklusioner. Det anbefales at bruge tacrolimus salve med den laveste styrke og den laveste hyppighed i kortest nødvendig tid ifølge lægens vurdering af den kliniske tilstand (se pkt. 4.2).

Lymfadenopati er i sjældne tilfælde (0,8%) set i kliniske studier. Flertallet af disse har været relateret til infektioner (hud, luftveje, tænder) og forsvandt ved passende behandling med antibiotika. Lymfadenopati som er kendt ved initiering af behandlingen, skal undersøges og holdes under observation. I tilfælde af persisterende lymfadenopati bør man forsøge at klarlægge lymfadenopatiens ætiologi. Hvis der ikke kan findes en klar årsag til lymfadenopatien, eller i tilfælde af akut infektiøs mononukleose, bør det overvejes at seponere behandlingen med tacrolimus salve. Patienter, som udvikler lymfadenopati under behandlingen, bør monitoreres for at sikre, at lymfadenopatien ophører.

Patienter med atopisk dermatitis er prædisponerede for superficielle hudinfektioner. Tacrolimus salve er ikke blevet evalueret for virkning og sikkerhed ved behandling af klinisk inficeret atopisk dermatitis. Før behandling med tacrolimus salve startes, skal alle områder med klinisk inficeret atopisk dermatitis være helede. Behandling med Tarnaltem øger risikoen for follikulitis og infektion med herpes virus (herpes simplex dermatitis [eczema herpeticum], herpes simplex [forkølelsessår], Kaposis varicelliforme eruption) (se pkt. 4.8). Ved tilstedeværelse af disse infektioner bør balancen mellem risici og fordele ved brugen af Tarnaltem evalueres.

Blødgørende cremer bør ikke benyttes på et behandlet hudområde fra 2 timer før til 2 timer efter påsmøring af Tarnaltem salve. Samtidig brug med andre hudmidler er ikke blevet undersøgt. Der er ingen erfaring med samtidig behandling med systemiske steroider eller immunsuppressive lægemidler.

Der skal undgås kontakt med øjne og slimhinder. Hvis salven ved et uheld appliceres på disse områder, skal salven tørres grundigt af og/eller skylles af med vand.

Brug af tacrolimus salve under okklusion er ikke undersøgt hos patienter. Okklusionsforbinding frarådes.

Som ved alle andre topiske lægemidler skal patienten vaske hænder efter påsmøring, medmindre man også ønsker at behandle hænderne.

Tacrolimus metaboliseres i udstrakt grad i leveren, og selv om blodkoncentrationen er lav i forbindelse med topikal behandling, skal der udvises forsigtighed ved brug af salven til patienter med leversvigt (se pkt. 5.2).

4.5	Interaktion med andre lægemidler og andre former for interaktion
Der er ikke udført formelle topikale interaktionsstudier med tacrolimus salve.

Tacrolimus metaboliseres ikke i huden hos mennesker, hvilket tyder på, at der ikke er potentiale for perkutane interaktioner, der ville kunne påvirke metabolismen af tacrolimus.

Systemisk tilgængeligt tacrolimus metaboliseres via hepatisk cytochrom P450 3A4 (CYP3A4). Den systemiske eksponering fra topikal anvendelse af tacrolimus er lav (< 1,0 ng/ml) og påvirkes næppe ved samtidig brug af stoffer, der er kendte inhibitorer of CYP3A4. Da muligheden for interaktioner imidlertid ikke helt kan udelukkes, bør samtidig administration af kendte CYP3A4-hæmmere (f.eks. erythromycin, itraconazol, ketoconazol og diltiazem) til patienter med udbredte og/eller erytrodermiske lidelser ske med forsigtighed.

Pædiatrisk population
Der er blevet udført et interaktionsstudie med en proteinkonjugeret vaccine mod Neisseria meningitidis serogruppe C hos børn i alderen 2‑11 år. Der er ikke observeret nogen virkning på umiddelbart vaccinerespons, generering af immunhukommelse eller humoral og cellemedieret immunitet (se pkt. 5.1).

4.6	Fertilitet, graviditet og amning

Graviditet
Der er utilstrækkelige data fra anvendelse af tacrolimus salve til gravide kvinder. Dyrestudier har påvist reproduktionstoksicitet efter systemisk administration (se pkt. 5.3). Den potentielle risiko for mennesker er ukendt.

Tarnaltem salve bør kun anvendes til gravide på tvingende indikation.

Amning
Data hos mennesker viser, at tacrolimus udskilles i modermælk efter systemisk administration. Selvom kliniske data har vist, at den systemiske eksponering er lav ved brug af tacrolimus-salve, frarådes det at amme under behandling med Tarnaltem salve.

Fertilitet
Der foreligger ingen fertilitetsdata.

4.7	Virkning på evnen til at føre motorkøretøj og betjene maskiner
Ikke mærkning.
Tarnaltem salve påvirker ikke eller kun i ubetydelig grad evnen til at føre motorkøretøj og betjene maskiner.

4.8	Bivirkninger
I kliniske studier oplevede ca. 50 % af patienterne en eller anden form for hudirritation på applikationsstedet. Brændende følelse og kløe forekommer meget almindelig, sædvanligvis af let til moderat sværhedsgrad, og forsvinder sædvanligvis i løbet af en uge efter behandlingens start. Erytem var en almindeligt rapporteret bivirkning. Varmefølelse, smerte, paræstesi og udslæt på applikationsstedet er ligeledes almindeligt forekommende. Alkohol intolerance (ansigtsrødmen eller hudirritation efter indtagelse af en alkoholisk drik) var almindelig.
Patienterne har muligvis en forhøjet risiko for folliculitis, akne og herpes virus infektion.

Bivirkninger, der formodes at være relaterede til behandlingen, er angivet nedenfor efter systemorganklasse. Hyppigheden er defineret som meget almindelig (≥ 1/10), almindelig (≥ 1/100 til < 1/10) og ikke almindelig (≥ 1/1.000 til < 1/100). Inden for hver enkelt hyppighedsgruppe er bivirkningerne opstillet efter, hvor alvorlige de er. De alvorligste bivirkninger er anført først.

	Systemorgan-klasse
	Meget almindelig
≥ 1/10
	Almindelig
≥ 1/100, < 1/10
	Ikke almindelig
≥ 1/1.000, < 1/100
	Ikke kendt (kan ikke estimeres ud fra forhåndenvæ-rende data)

	Infektioner og parasitære sygdomme
	
	Lokale hudinfektioner uanset specifik ætiologi herunder, men ikke begrænset til:
Eczema herpeticum, folliculitis, herpes simplex, herpes virus infektion, Kaposis varicelliforme eruption*
	
	Oftalmisk herpes-infektion*

	Metabolisme og ernæring
	
	Alkoholintolerance (ansigtsrødmen eller hudirritation efter indtagelse af alkohol)
	
	

	Nervesystemet
	
	Paræstesi og dysæstesi (hyperæstesi, brændende følelse)
	
	

	Hud og subkutane væv
	
	Pruritus
	Akne*
	Rosacea* Lentigo*

	Almene symptomer og reaktioner på administrations-stedet
	Brænden på applikationsstedet, kløe på applikationsstedet
	Varme på applikationsstedet, erytem på applikationsstedet, smerte på applikationsstedet, irritation på applikationsstedet, paræstesi på applikationsstedet, udslæt på
applikationsstedet
	
	Ødem på applikations-stedet*

	Undersøgelser
	
	
	
	Øget lægemiddel-koncentration*
(se pkt. 4.4)


*	Bivirkningen er blevet rapporteret i forbindelse med erfaringer efter markedsføringen

Vedligeholdelsesbehandling
I et studie med vedligeholdelsesbehandling (behandling to gange ugentligt) hos voksne og børn med moderat til svær atopisk dermatitis forekom følgende bivirkninger oftere end i kontrolgruppen: impetigo på applikationsstedet (7,7 % hos børn) og infektioner på applikationsstedet (6,4 % hos børn og 6,3 % hos voksne).



Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Overdosering som følge af topikal applikation er usandsynlig.
Hvis salven indtages peroralt, kan almindelige støtteforanstaltninger komme på tale. Disse kan omfatte måling af puls og blodtryk samt observation af klinisk status. På grund af salvegrundlagets sammensætning kan provokation af opkastning eller maveskylning ikke anbefales.

4.10	Udlevering
A


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Midler til dermatitis, ekskl. kortikosteroider, ATC-kode: D11AH01

Virkningsmekanisme og farmakodynamisk virkning
Tacrolimus virkningsmekanisme i atopisk dermatitis er ikke fuldt klarlagt. Følgende er observeret, men den kliniske betydning af disse observationer i atopisk dermatitis er ikke kendt.
Via binding til et specifikt cytoplasmisk immunophilin (FKBP12) hæmmer tacrolimus calciumafhængig signaltransduktion i T‑celler, og hindrer på denne måde transskription og syntese af IL‑2, IL‑3, IL‑4, IL‑5 og andre cytokiner såsom GM‑CSF, TNF‑α og IFN‑γ.
In vitro reducerer tacrolimus den stimulerende effekt på T‑celler i Langerhanske celler isoleret fra normal human hud. Tacrolimus er også vist at hæmme frigørelse af inflammationsmediatorer fra hudmastceller og fra basofile og eosinofile leukocytter.

Hos dyr undertrykker tacrolimus-salve inflammatoriske reaktioner i eksperimentelle og spontane dermatitismodeller, der ligner den humane atopiske dermatitis. Tacrolimus-salve reducerede ikke hudtykkelsen og forårsagede ikke hudatrofi hos dyr.

Hos patienter med atopisk dermatitis var bedringen af hudlæsioner under behandling med tacrolimus-salve ledsaget af reduceret Fc receptor ekspression på Langerhanske celler og en reduktion af deres hyperstimulerende effekt på T‑celler. Tacrolimus-salve har ingen effekt på kollagensyntesen hos mennesker.



Klinisk virkning og sikkerhed
Tacrolimus’ virkning og sikkerhed blev undersøgt hos mere end 18.500 patienter behandlet med tacrolimus-salve i kliniske fase I til fase III-studier. Data fra seks større studier vises her.

I et 6‑måneders, dobbeltblindet, randomiseret multicenterstudie blev 1 mg/g tacrolimus-salve administreret to gange dagligt hos voksne med moderat til svær atopisk dermatitis, og blev sammenlignet med topikal kortikosteroid-behandling (0,1 % hydrocortisonbutyrat på kroppen og ekstremiteter og 1 % hydrocortisonacetat på ansigt og hals). Det primære endepunkt var responsraten ved måned 3, defineret som andelen af patienter med mindst 60 % forbedring i mEASI (modified Eczema Area and Severity Index) fra baseline til måned 3. Responsraten i 1 mg/g tacrolimus-gruppen (71,6 %) var signifikant højere end den i gruppen med topikal kortikosteroid-behandling (50,8 %, p < 0,001; tabel 1). Responsraten ved måned 6 svarede til resultaterne ved måned 3.

Tabel 1: Virkning ved måned 3
	
	Topikal kortikosteroid-behandling § (N = 485)
	Tacrolimus 1 mg/g (N = 487)

	Responsrate på ≥ 60 % bedring i mEASI (Primært endepunkt)§§
	50,8 %
	71,6 %

	Forbedring ≥ 90 % i lægens samlede vurdering
	28,5 %
	47,7 %


§ 	Topikal kortikosteroid-behandling = 0,1% hydrocortisonbutyrat på krop og ekstremiteter, 1 % hydrocortisonacetat på ansigt og hals
§§ 	højere værdi = større bedring

Incidens og natur af de fleste bivirkninger var ens i de to behandlingsgrupper. Brændende fornemmelse i huden, herpes simplex, alkoholintolerance (ansigtsrødmen eller øget hudfølsomhed efter alkoholindtagelse), prikken i huden, hyperæstesi, akne og fungal dermatitis forekom hyppigere i tacrolimus-gruppen. Der var ingen klinisk relevante ændringer i laboratorieværdier eller i puls og blodtryk i nogen af grupperne i studiets forløb.

I det andet kliniske studie fik børn i alderen 2 år til 15 år med moderat til svær atopisk dermatitis behandling to gange dagligt i 3 uger med 0,3 mg/g tacrolimus-salve, 1 mg/ml tacrolimus-salve eller 1 % hydrocortisonacetat-salve. Det primære endepunkt var arealet under kurven (AUC) af mEASI som procent af baseline gennemsnitsværdien i behandlingsperioden. Resultaterne af dette dobbeltblinde, randomiserede kliniske multicenterstudie viste, at tacrolimus-salve, 0,3 mg/g og 1 mg/g har signifikant bedre effekt (p < 0,001 for begge) end 1 % hydrocortisonacetat-salve (tabel 2).

Tabel 2: Virkning ved uge 3
	
	Hydrocortisonacetat 1 % (N = 185)
	Tacrolimus 0,3 mg/g (N = 189)
	Tacrolimus 1 mg/g (N = 186)

	Median mEASI som procent af baseline gennemsnits AUC (Primært endepunkt)§
	64,0 %
	44,8 %
	39,8 %

	Bedring ≥ 90 % i lægens samlede vurdering
	15,7 %
	38,5 %
	48,4 %


§ 	mindre værdier = større forbedring

Incidensen af brændende følelse i huden var højere i gruppen, der blev behandlet med tacrolimus, end i hydrocortison-gruppen. Kløe formindskedes over tid i tacrolimus-gruppen, men ikke i hydrocortison-gruppen. Der var ingen klinisk relevante ændringer i laboratorieværdier eller i puls og blodtryk i nogen af behandlingsgrupperne i det kliniske studie.

Formålet med det tredje dobbeltblindede, randomiserede multicenterstudie var at undersøge virkning og sikkerhed af 0,3 mg/g tacrolimus-salve, når denne blev appliceret én eller to gange dagligt, sammenlignet med administration af 1 % hydrocortisonacetat to gange dagligt til børn med moderat til svær atopisk dermatitis. Behandlingens varighed var op til 3 uger.

Tabel 3: Virkning ved uge 3
	
	Hydrocortisonacetat 1 % to gange dagligt (N = 207)
	Tacrolimus 0,3 mg/g én gang dagligt (N = 207)
	Tacrolimus 0,3 mg/g to gange dagligt (N = 210)

	Procent fald i median mEASI (primært endepunkt)§
	47,2 %
	70,0 %
	78,7 %

	Bedring ≥ 90 % i lægens samlede vurdering
	13,6 %
	27,8 %
	36,7 %


§ 	højere værdier = større forbedring

Det primære endepunkt var defineret som den procentvise formindskelse af mEASI fra baseline og indtil afslutning af behandlingen. En statistisk signifikant øget bedring blev vist for administration én gang dagligt og for administration af 0,3 mg/g tacrolimus-salve to gange dagligt sammenlignet med administration af 1 % hydrocortisonacetat-salve (p < 0,001 for begge). Applikation af 0,3 mg/g tacrolimus-salve to gange dagligt var mere effektivt end applikation én gang dagligt (tabel 3). Incidensen af brændende følelse i huden var højere i tacrolimus-behandlingsgruppen end i hydrocortison-gruppen. Der var ingen klinisk relevante ændringer i laboratorieværdier eller i puls og blodtryk i nogen af grupperne i løbet af studiet.

I det fjerde studie fik omkring 800 patienter (≥ 2 år gamle) intermitterende eller kontinuerlig behandling i op til 4 år med 1 mg/g tacrolimus-salve i et åbent langtidsstudie af sikkerhed med 300 patienter, der blev behandlet i mindst 3 år, og 79 patienter der blev behandlet i mindst 42 måneder. På basis af ændringerne fra baseline i EASI og arealet af afficeret område havde patienterne, uanset alder, bedring af den atopiske dermatitis ved alle de følgende målinger. Der var desuden ingen tegn på tab af virkning i studiets forløb. Den samlede incidens af bivirkninger mindskedes i studiets forløb for alle patienter uanset alder. De tre mest almindelige bivirkninger, der blev rapporteret, var influenzalignende symptomer (snue, forkølelse, influenza, infektioner i de øvre luftveje osv.), kløe og en brændende fornemmelse i huden. I dette langtidsstudie blev der ikke observeret bivirkninger, der ikke var rapporteret ved kortere behandlingstid og/eller tidligere studier.

Virkningen og sikkerheden af tacrolimus-salve ved vedligeholdelsesbehandling af mild til svær atopisk dermatitis blev vurderet hos 524 patienter i to kliniske fase III-multicenterstudier af identisk design, et med voksne patienter (≥ 16 år) og et med pædiatriske patienter (2‑15 år). I begge studier indgik patienter med aktiv sygdom i en åben behandlingsperiode på maksimalt 6 uger, hvor de behandlede afficerede læsioner med tacrolimus-salve to gange dagligt, indtil forbedringen havde nået en prædefineret score (Investigator’s Global Assessment [IGA] ≤ 2, dvs. helet, næsten helet eller kun mild sygdom). Derefter indgik patienterne i en dobbeltblindet sygdomskontrolperiode (DCP) i op til 12 måneder. Patienterne blev randomiseret til at modtage enten tacrolimus-salve (1 mg/g til voksne, 0,3 mg/g til børn) eller vehikel, én gang dagligt to gange om ugen om mandagen og torsdagen. Hvis der opstod et eksemudbrud, blev patienterne behandlet åbent med tacrolimus-salve to gange dagligt i maksimalt 6 uger, indtil IGA‑score igen var ≤ 2.

Det primære endepunkt for begge studier var antallet af eksemudbrud, der krævede en ”betydelig terapeutisk intervention” i DCP, defineret som en forværring med IGA på 3‑5 (dvs. moderat, svær eller meget svær sygdom) på den første dag med eksemudbrud, og som krævede mere end 7 dages behandling. Begge studier viste en signifikant effekt af behandling med tacrolimus-salve to gange dagligt med hensyn til primære og væsentlige sekundære endepunkter over en periode på 12 måneder i en samlet patientpopulation med mild til svær atopisk dermatitis. I en subanalyse af en samlet patientpopulation med moderat til svær atopisk dermatitis, forblev disse forskelle statistisk signifikante (tabel 4). Der blev ikke observeret bivirkninger i dette studie, som ikke tidligere har været rapporteret.

Tabel 4: Virkning (moderat til svær subpopulation)
	
	Voksne ≥ 16 år
	Børn 2‑15 år

	
	Tacrolimus 1 mg/g to gange ugentligt (N = 80)
	Vehikel to gange ugentligt
(N = 73)
	Tacrolimus 0,3 mg/g to gange ugentligt (N = 78)
	Vehikel to gange ugentligt
(N = 75)

	Median af antallet af eksemudbrud som kræver betydelig intervention justeret for ’time at risk’ (% af patienter uden eksemudbrud krævende betydelig intervention)
	1,0 (48,8 %)
	5,3 (17,8 %)
	1,0 (46,2 %)
	2,9 (21,3 %)

	Median af tiden til første eksemudbrud krævende betydelig intervention
	142 dage
	15 dage
	217 dage
	36 dage

	Median af antallet af eksemudbrud justeret for ’time at risk’ (% patienter uden nogen eksemudbrudsperioder)
	1,0 (42,5 %)
	6,8 (12,3 %)
	1,5 (41,0 %)
	3,5 (14,7 %)

	Median af tiden til første eksemudbrud
	123 dage
	14 dage
	146 dage
	17 dage

	Middelværdiprocenten (SD) af antal dage med behandling af eksemudbrud
	16,1 (23,6)
	39,0 (27,8)
	16,9 (22,1)
	29,9 (26,8)


P < 0,001 til fordel for tacrolimus-salve 1 mg/g (voksne) og 0,3 mg/g (børn) for primære og væsentlige sekundære endepunkter

Et 7‑måneders, dobbeltblindet, randomiseret parallelgruppestudie hos pædiatriske patienter (2‑11 år) med moderat til svær atopisk dermatitis er blevet udført. I den ene arm fik patienterne tacrolimus 0,3 mg/g salve (n = 121) to gange dagligt i 3 uger og derefter én gang dagligt indtil opheling. I komparatorarmen fik patienterne 1 % hydrocortisonacetat-salve (HA) til hoved og hals og 0,1 % hydrocortisonbutyrat-salve til overkrop og ekstremiteter (n = 111) to gange dagligt i 2 uger og derefter HA to gange dagligt på alle afficerede områder. I denne periode fik alle patienter og kontrolgruppen (n = 44) en primær immunisering og en revaccination med en proteinkonjugeret-vaccine mod Neisseria meningitidis serogruppe C.
Studiets primære endepunkt var responsraten på vaccination, defineret som procentdelen af patienter med en serum baktericid antistof (SBA)‑titer ≥ 8 ved besøget i den 5. uge. Analyse af responsraten ved uge 5 viste ækvivalens mellem behandlingsgrupperne (hydrocortison 98,3 %, tacrolimus-salve 95,4 %; 7‑11 år: 100 % i begge arme). Kontrolgruppen viste lignende resultater. Det primære respons på vaccination blev ikke påvirket.

5.2	Farmakokinetiske egenskaber
Kliniske data har vist, at koncentrationen af tacrolimus i den systemiske cirkulation er lav efter topikal administration, og i de tilfælde koncentrationen har været målelig, kun målelig i kortere perioder.

Absorption
Data fra raske forsøgspersoner indicerer, at der kun er ringe eller ingen systemisk eksponering af tacrolimus efter en enkelt eller gentagen topikal applikation af tacrolimus-salve.
Mål-dalkoncentrationerne for systemisk immunsuppression for oral tacrolimus er 5‑20 ng/ml hos transplanterede patienter. Flertallet af de patienter med atopisk dermatitis (voksne og børn), der er blevet behandlet med en enkelt eller med gentagen applikation af tacrolimus-salve (0,3‑1 mg/g), og spædbørn fra 5‑måneders alderen behandlet med tacrolimus-salve (0,3 mg/g), havde blodkoncentrationer < 1,0 ng/ml. I de tilfælde man fandt blodkoncentrationer > 1 ng/ml var disse kun af kort varighed. Den systemiske eksponering stiger med øgede behandlingsområder. Men både størrelsen og hastigheden af den topikale absorption falder i takt med, at huden heler. Hos både voksne og børn, der får behandlet 50 % af kroppens overflade, er den systemiske eksponering (dvs. AUC) af tacrolimus salve ca. 30 gange mindre end hvad der ses ved orale immunsuppressive doser hos nyre‑ og levertransplanterede patienter. Det vides ikke, hvor lave tacrolimus-blodkoncentrationer vil kunne give systemisk effekt.
Der var ikke tegn på systemisk akkumulation af tacrolimus hos patienter (voksne og børn), der blev behandlet med tacrolimus-salve i længere perioder (op til 1 år).

Fordeling
Da den systemiske eksponering er lav ved behandling med tacrolimus-salve, anses den kraftige binding af tacrolimus til plasmaproteiner (> 98,8 %) ikke som værende klinisk relevant.
Efter topikal applikation af tacrolimus-salve, bliver tacrolimus selektivt optaget i huden med minimal diffusion til den systemiske cirkulation.

Biotransformation
Der er ikke tegn på, at tacrolimus metaboliseres af human hud. Systemisk tilgængeligt tacrolimus er ekstensivt metaboliseret i leveren via CYP3A4.

Elimination
Efter intravenøs administration er tacrolimus vist at være et stof med lav clearance. Den gennemsnitlige totale clearance fra kroppen er ca. 2,25 l/time. Den hepatiske clearance af systemisk tilgængeligt tacrolimus kan være nedsat hos patienter med svært nedsat leverfunktion, eller ved samtidig behandling med lægemidler, der er potente hæmmere af CYP3A4.
Efter gentagen topikal applikation af salven blev halveringstiden af tacrolimus beregnet til 75 timer for voksne og 65 timer for børn.

Pædiatrisk population
Tacrolimus’ farmakokinetik efter topikal applikation ligner den, der er indberettet for voksne med minimal systemisk eksponering og ingen tegn på akkumulering (se ovenfor).

5.3	Non-kliniske sikkerhedsdata

Toksicitet efter gentagne doser og lokal tolerabilitet
Gentagen topikal administration af enten tacrolimus-salve eller af salvegrundlag til rotter, kaniner og minigrise medførte lettere dermale ændringer såsom erytem, ødem og papler. Topikal langtidsbehandling af rotter med tacrolimus medførte systemisk toksicitet herunder forandringer i nyrer, bugspytkirtel, øjne og centralnervesystem. Forandringerne skyldtes kraftig systemisk eksponering i gnavere på grund af udtalt transdermal absorption af tacrolimus. En noget mindre øgning af kropsvægten hos hundyr var eneste tegn på systemisk eksponering hos minigrise ved brug af salve med højt indhold af tacrolimus (3 %). Kaniner er specielt følsomme for tacrolimus administreret intravenøst, idet der blev observeret reversibel kardiotoksicitet.

Mutagenicitet
In vitro‑ og in vito-tests tydede ikke på genotoksisk potentiale af tacrolimus.

Karcinogenicitet
Systemiske karcinogenicitetsstudier hos mus (18 måneder) og rotter (24 måneder) viste ingen tegn på karcinogent potentiale af tacrolimus.
Der blev ikke observeret hudtumorer i et 24‑måneders studie af dermal karcinogenicitet hos mus, hvor man benyttede 1 mg/g salve. I denne studie fandt man en øget forekomst af lymfomer på grund af den høje systemiske eksponering.
I et fotokarcinogenicitetsstudie fik hårløse albinomus kronisk behandling med tacrolimus-salve og UV‑bestråling. Dyr, der fik behandling med tacrolimus-salve, viste en statistisk signifikant reduktion i tid til udvikling af hudtumorer (planocellulære karcinomer) samt et øget antal tumorer. Denne effekt forekom ved de højere koncentrationer på 0,3 mg/g og 1 mg/g. Relevansen for mennesker er på nuværende tidspunkt ukendt. Det er uklart om effekten af tacrolimus skyldes en systemisk immunsuppression eller en lokal effekt. Risikoen for mennesker kan ikke fuldstændig udelukkes, da potentialet for lokal immunsuppression ved langtidsbrug af tacrolimus-salve er ukendt.

Teratogenicitet
Der blev observeret embryo/føtal toksicitet hos rotter og kaniner, men kun i doser der havde signifikant toksisk effekt på moderdyret. Der blev set reduceret spermfunktion hos hanrotter ved høje subkutane doser af tacrolimus.


6.	FARMACEUTISKE OPLYSNINGER

6.1	Hjælpestoffer
Paraffin, hvid blød
Paraffinolie
Propylencarbonat
Bivoks, hvid
Paraffin

6.2	Uforligeligheder
Ikke relevant.

6.3	Opbevaringstid
2 år
Efter første åbning: Anvendes inden for 6 måneder

6.4	Særlige opbevaringsforhold
Dette lægemiddel kræver ingen særlige forholdsregler vedrørende opbevaringen.

6.5	Emballagetype og pakningsstørrelser
Laminerede tuber med en indvendig belægning af HDPE, forsynet med en aluminiumsforsegling og lukket med et hvidt skruelåg af polypropylen.

Pakningsstørrelser:
1 tube med 10 g eller 30 g.
Multipakning indeholdende 2 tuber, hver med 30 g.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering

Ingen særlige forholdsregler.

Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Glenmark Arzneimittel GmbH
Industriestr. 31
821494 Gröbenzell
Tyskland

Repræsentant
Glenmark Pharmaceuticals Nordic AB
Propellergatan 2
211 15 Malmö
Sverige

8.	MARKEDSFØRINGSTILLADELSESNUMMER (-NUMRE)
73109

9.	DATO FOR FØRSTE MARKEDSFØRINGSTILLADELSE
3. juli 2026

10.	DATO FOR ÆNDRING AF TEKSTEN
-

